दक्षिण अफ्रीका पूरी तरह से हावी रहा : धोनी  
भारतीय टीम 290 के लक्ष्य का पीछा करते हुए 154 रन ही बना सकी और उसे 135 रन की करारी शिकस्त का सामना करना पड़ा।
भारतीय कप्तान महेंद्र सिंह धोनी ने दक्षिण अफ्रीका के खिलाफ पहले एकदिवसीय मैच में शिकस्त के बाद स्वीकार किया कि मेजबान टीम पूरी तरह हावी रही। भारतीय टीम 290 के लक्ष्य का पीछा करते हुए 154 रन ही बना सकी और उसे 135 रन की करारी शिकस्त का सामना करना पड़ा।  धोनी ने कहा कि उनकी टीम ने गेंदबाजी करते समय दक्षिण अफ्रीका को किंग्समीड की पिच पर 40 रन अतिरिक्त बनाने दिए। उन्होंने कहा, उन्होंने (दक्षिण अफ्रीका) आज हमें पछाड़ दिया। उन्होंने अच्छी शुरुआत की और चुनौतीपूर्ण स्कोर बनाया।  धोनी ने मैच के बाद कहा, यहां 250 रन से ऊपर के लक्ष्य का पीछा करना मुश्किल था। आशीष ने आज काफी खराब गेंदबाजी की, लेकिन तीन कामचलाउ गेंदबाजों (युवराज सिंह, रोहित शर्मा और सुरेश रैना) ने अच्छा प्रदर्शन किया। उन्होंने कहा, हम गेंदबाजी में इससे बेहतर कर सकते थे।  धोनी ने कहा कि इतने बड़े लक्ष्य का पीछा करते हुए अच्छी शुरुआत जरूरी थी, जो उन्हें नहीं मिली। उन्होंने कहा, हमें अच्छी शुरुआत नहीं मिली। दक्षिण अफ्रीकी कप्तान ने भी धोनी की बात से सहमति जताते हुए कहा कि इस पिच पर 290 रन का लक्ष्य हासिल करना बहुत मुश्किल था। उन्होंने कहा, यहां 290 या 300 रन के लक्ष्य का पीछा करना हमेशा मुश्किल होता है। लेकिन हमने आज संपूर्ण प्रदर्शन किया।